După Smart TV, omul de afaceri Adrian Sârbu, părintele Pro TV, pregătește lansarea a încă trei televiziuni. Consiliul Național al Audiovizualului (CNA) a aprobat acordarea a încă trei licențe pentru trei posturi TV: unul de știri, unul de business și unul de divertisment.

Este vorba despre televiziunile Aleph Business (generalist), Aleph News (tematic informativ) și Aleph Comedy (tematic divertisment).

De ce Aleph?

Publicitate

Compania care va opera cele trei licențe este Aleph Media SRL, o societate în care acționar este Cristina Iacob, regizorul unor filme precum Selfie și Oh, Ramona și iubita omului de afaceri.

Sunt trei televiziuni și mai urmează două, după cum a anunțat Adrian Sârbu, în fața membrilor CNA. Acesta a declarat că va mai veni în fața CNA cu două solicitări, una pentru un post educativ și alta pentru o televiziune de lifestyle.

Ca și în cazul Smart TV, post pentru care Adrian Sârbu și Marius Tucă au intrat într-un parteneriat, și în cazul posturilor Aleph, publicul țintă este unul educat, din mediul urban, cu vârsta cuprinsă între 18 si 54 de ani, cu un venit lunar peste medie.

Adrian Sârbu, în fața CNA:

„Sunt niște canale care exprimă interese pentru un public pe care noi vrem să-l atingem. Un public cu un venit peste mediu și cu educație superioară care nu-și găsește astăzi locul în televiziunea de cablu.

Aceste trei canale sunt prima parte dintr-un grup de cinci canale pe care vrem să le lansăm. Mai avem în plan unul de educație și altul de lifestyle, tot sub această umbrelă, Aleph.

Aleph va fi, după lansarea canelelor, o platformă gen Netflix, în care conținutul tuturor canalelor va fi integrat și evident ea va fi operată din punct de vedere business după modelul platformelor tip VOD.

Inițial, vom pleca cu canale separate, pe cablu, satelit și online și ulterior programele vor fi adunate în acest cloud pe care l-am numit Aleph. Principala noastră preocupare este și va fi concentrarea pe programele proprii.”

Adrian Sârbu, despre cele trei posturi:

„Canalul de știri este canal pur de știri pure și nu unul de comentarii. Este un canal care își propune să ofere o imagine nefiltrată a realității românești dar și globale. Va fi probabil primul canal cu semnificativ mai multe știri internaționale decât canalele actuale de știri.

În România, știrile internaționale nu au funcționat o vreme. Astăzi, cel puțin pentru public pe care vrem să-l atingem, aceste știri internaționale sunt importante și acest public și le accesează în general în online.

Vorbim de un canal care va avea să sperăm un produ de până la 100 de știri pe zi, acoperind toate domeniile de interes ale targetului nostru.”

„Canalul de business este un canal de entertainment pentru comunitatea de business.”

„Al treilea canal este un canal pur de entertainment, care abordează esența entertainmentului, comedia. (...) Acest canal va fi concentrat pe valorificarea resurselor de a genera umor în programe.

Vom avea și programe străine, dar în principal vorbim de programe românești. E un canal mai dificil cu o investiție mult mai mare și este mare și pentru că talentele sunt limitate în România. Nu sunt suficient valorificate de piață și atunci nu s-au format. Evident, că vorbim de un umor de tip bun și nu de un umor suburban, mârlănesc, care din nefericire e prezent mai ales în online.”

Acționariat. Aleph Media este deținută de Prosperya Financial Management (99,9863%) și Zazu Film (0,013%). În Prosperya Financial Management acționari sunt Cristina Iacob (97,959%) și Daniel Iacob (2,041%).

Investiții.

Aleph Business - 5,4 milioane de euro.

- 5,4 milioane de euro. Aleph News - 1,7 milioane de euro

- 1,7 milioane de euro Aleph Comedy - 6,9 milioane de euro.

De ce se numește Aleph ?

Cum explică reprezentanții companiei numele Aleph pentru noile posturi:

„Aleph sau Alif este prima literă în alfabetul ebraic și în cel arab. A fost, de asemenea, prima literă a limbilor leagăn ale civilizatiei persana și aramaica.

În ebraică, Aleph este prima literă și primul numar Începutul, Primul pas, Cel mai important.

Pentru scriitorul argentinian Jorge Luis Borges, Aleph este punctul din spațiu care conține toate celelalte puncte, Infinitul.

Cine privește în el vede orice din Univers, inclusiv pe el însuși, fără distorsiuni, fără interferențe, fără imagini suprapuse.

Aleph Media este imaginea adevărată, corectă, fară stridențe, fără zorzoane și exagerări, a lumii de astăzi.

Din aglomerarea infinitului de idei și de acțiuni din peisajul media, vrem să extragem și să arătăm binele.

Aleph este promisiunea noastră să prezentăm adevărul netrunchiat, realitatea necosmetizată.”

Aprobarea licențelor a trecut la limită. Doar șase dintre cei opt membri prezenți în ședința de astăzi au votat „pentru”: Radu Herjeu, Gabriel Tufeanu, Nicolaie Bălașa, Monica Gubernat, Ramona Sorescu, Orsolya Borsos.

Împotrivă au fost Dorina Rusu și Cristina Pocora. Pocora și-a justificat votul împotrivă spunând că este rezervată întrucât postul Smart TV, pentru care CNA a dat recent licență, nu a fost încă lansat.

„Dacă proiectul va fi așa cum ni s a prezentat, cu dragă inimă îi încurajăm că continue. Însă până atunci nu voi vota acest proiect”, a spus Cristina Pocora.

O altă părere a avut Monica Gubernat, președintele propus al CNA:

Totuși, vorbim despre Sârbu

Monica Gubernat:

"Totuși, vorbim despre o personalitate care a făcut ceva pentru audiovizualul din România. Totuși, vorbim despre Sârbu.

Dacă vreți să știți cum va arăta canalul de știri, uitați-vă peste știrile Mediafax, bănuiesc că toți le găsiți ireproșabile.

Dacă vreți entertainment, ultimele filme produse de domnul Sârbu sunt pe Netflix. Le-am văzut eu aseară. Sunt singurele filme românești pe Netflix. Dacă dumneavoastră găsiți alte filme românești pe Netflix, îmi ridic pălăria.

Despre acest tip de personalitate vorbim și acest tip de personalitate vrea să facă ceva în România. Dacă acest tip de proiect moare, înseamnă că televiziunea din România moare."

Logo Aleph Business, Aleph News, Aleph Comedy

Iulia Bunea

iulia.buneapaginademedia.ro